b"\n_START_ARTICLE_\nExpositor\n_START_SECTION_\nDisseny i fabricaci\xc3\xb3 d'expositors\n_START_PARAGRAPH_\nEls expositors es fabriquen en diverses formes i materials: cartr\xc3\xb3 ondulat, metall, vidre, pl\xc3\xa0stic (polipropil\xc3\xa8, metacrilat), etc. Adopten les m\xc3\xa9s variades formes per constituir un efectiu reclam visual per al visitant, perqu\xc3\xa8 aquest acabi comprant. A m\xc3\xa9s, se serigrafien amb colors que combinen amb els del producte o b\xc3\xa9 amb els de l'env\xc3\xa0s i tamb\xc3\xa9 imatges promocionals cridaneres._NEWLINE_Els expositors m\xc3\xa9s senzills consisteixen en peces de cartr\xc3\xb3 impreses i trepades que es munten en arribar al punt de venda i sobre les quals es col\xc2\xb7loquen els articles. D'altres estan formats per peces met\xc3\xa0l\xc2\xb7liques que s'encaixen o es caragolen entre si formant un moble vertical. Els m\xc3\xa9s complexos inclouen sistemes d'il\xc2\xb7luminaci\xc3\xb3 que consisteixen en focus que projecten llum sobre els productes, o fluorescents situats despr\xc3\xa9s sobre pl\xc3\xa0stics transl\xc3\xbacids. Aquests expositors disposen d'una instal\xc2\xb7laci\xc3\xb3 el\xc3\xa8ctrica pr\xc3\xb2pia i s'han de situar al costat d'una font d'energia._NEWLINE_Generalment, el fabricant del producte dissenya i realitza l'expositor i pacta amb el distribu\xc3\xafdor seva col\xc2\xb7locaci\xc3\xb3 en un determinat punt de la botiga. Els punts m\xc3\xa9s valorats s\xc3\xb3n les zones de pas (punts calents), les cap\xc3\xa7aleres de g\xc3\xb3ndola i les sortides de caixa. Alguns tenen un car\xc3\xa0cter temporal i estan destinats a donar suport a la promoci\xc3\xb3 d'un producte despr\xc3\xa9s de la qual es rebutgen. Aix\xc3\xb2 mateix passa amb la majoria d'expositors de cartr\xc3\xb3 ondulat. Altres, per\xc3\xb2, es dissenyen amb un prop\xc3\xb2sit de continu\xc3\xaftat, com passa amb les estructures met\xc3\xa0l\xc2\xb7liques o de materials combinats.\n_START_SECTION_\nExemples d'expositors\n_START_PARAGRAPH_\nLa mida i estructura dels expositors s'adapten a diversos productes:\n_START_SECTION_\nPortaperi\xc3\xb2dics\n_START_PARAGRAPH_\nEls expositors de premsa consisteixen en caselles disposades en diversos nivells en qu\xc3\xa8 s'insereixen els diaris.\n_START_SECTION_\nPortapostals\n_START_PARAGRAPH_\nEls expositors de postals i de discs compactes consten tamb\xc3\xa9 de casellers verticals en qu\xc3\xa8 s'introdueixen els articles, tant en posici\xc3\xb3 vertical com en posici\xc3\xb3 horitzontal. Poden ser panells que es pengen de la paret o mobles giratoris en aquest cas exhibeixen el producte en cadascuna de les seves cares. El model m\xc3\xa9s com\xc3\xba est\xc3\xa0 fabricat en material met\xc3\xa0l\xc2\xb7lic si b\xc3\xa9 hi ha altres de metacrilat, alumini o pl\xc3\xa0stic._NEWLINE_Els portapostals es troben en papereries, quioscs i altres establiments en qu\xc3\xa8 es venen postals. Tamb\xc3\xa9 s\xc3\xb3n comuns en bars, hotels i restaurants en qu\xc3\xa8 s'exposen postals promocionals gratu\xc3\xaftes.\n_START_SECTION_\nPortafulletons\n_START_PARAGRAPH_\nEls expositors de fullets disposen el material informatiu de forma accessible i est\xc3\xa8tica en el punt de venda o en qu\xc3\xa8 es prestar\xc3\xa0 el servei. Tamb\xc3\xa9 es troben en punts d'informaci\xc3\xb3 o d'atenci\xc3\xb3 al client.\n_START_SECTION_\nAltres\n_START_PARAGRAPH_\nEls expositors de roba o productes envasats en bl\xc3\xadster consisteixen en ganxos met\xc3\xa0l\xc2\xb7lics en qu\xc3\xa8 s'introdueix el producte. Els mobles m\xc3\xa9s corrents adopten la forma de columna en la base i acabat superior es mostra la marca del fabricant mitjan\xc3\xa7ant d'un cartell o r\xc3\xa8tol.\n_START_SECTION_\nEls expositors dins l'espai de venda\n_START_PARAGRAPH_\nEls mobles expositors s\xc3\xb3n part de la publicitat en el lloc de venda i representen un incentiu comercial afegit dins de l'establiment. La seva instal\xc2\xb7laci\xc3\xb3 \xc3\xa9s fonamental per a tot el comer\xc3\xa7 minorista, tant per a supermercats i grans superf\xc3\xadcies com per a petites botigues especialitzades del comer\xc3\xa7 tradicional. En aquest sentit, s\xc3\xb3n cridaners per la seva espectacularitat els mobles de productes farmac\xc3\xa8utics o de perfumeria._NEWLINE_Els expositors serveixen per aprofitar l'espai de columnes o buits entre les prestatgeries. Tamb\xc3\xa9 es col\xc2\xb7loquen en les zones adjacents al taulell o formant illes al centre dels passadissos. La seva col\xc2\xb7locaci\xc3\xb3 obeeix a l'estrat\xc3\xa8gia comercial de l'establiment, al tipus de producte que contenen (de compra racional o per impuls), a raons promocionals i a motius estacionals."